mutual fund society
โดย...แฟมีลี่ โนฮาว &nbsp;
27 เม.ย. 2555

โดย...แฟมีลี่ โนฮาว  
สังคมกองทุนรวม ประจำวันศุกร์ที่ 27 เม.ย. 2555 ตลาดหุ้นไทยช่วงนี้ นักลงทุนต่างชาติเริ่มขายออกบ้างแล้ว บทวิเคราะห์บางแห่งบอกว่าเป็นเพราะเงินบาทอ่อนค่า ทำให้นักลงทุนได้กำไรจากอัตราแลกเปลี่ยน บวกกับผลประกอบการของบริษัทในตลาดหุ้นสหรัฐ รายงานออกมาดี ตัวเลขเศรษฐกิจก็ดี ทำให้ดึงเม็ดเงินกลับไป...
ยอดเงินลงทุนสะสมของเดือนนี้ชี้ชัดว่าเป็นเดือนแรกที่ขายหุ้นไทย แม้จะยังมีเม็ดเงินลงทุนสุทธิอยู่ถึง 8 หมื่นล้านบาทก็ตาม...•กองทุนออกใหม่ช่วงนี้ บลจ.เอ็มเอฟซี มองเศรษฐกิจโลกฟื้นตัว ผลประกอบการบริษัทจดทะเบียนไทยโดดเด่น ออกทาร์เก็ตฟันด์กองใหม่ เอ็มเอฟซี สปอท 7 ซีรีส์ 7 ลงทุนในประเทศ ตั้งเป้าหมายผลตอบแทนร้อยละ 7 ภายใน 7 เดือน ขาย IPO ถึงวันที่ 30 เม.ย....
บลจ.ทิสโก้ เปิดขาย 2 กองทุนช่วงนี้ กองทุนเปิดทิสโก้ ตราสารหนี้คืนกำไร 6M2 คาดหมายอัตราผลตอบแทนประมาณ 3.2 % ต่อปี และมีการปิดความเสี่ยงเรื่องอัตราแลกเปลี่ยนทั้งจำนวน ขาย IPO ถึงวันที่ 30 เม.ย....
ส่วนอีกกองทุนเป็นการลงทุนในทองคำและอนุพันธ์ทองคำ เพื่อเปิดโอกาสทำกำไรโดยไม่ต้องกังวลกับความผันผวนของราคาทองคำ ชื่อกองทุนเปิด ทิสโก้ โกลด์ ลิ้งค์ คอมเพล็กซ์ รีเทิร์น ขาย IPO ถึงวันที่ 4 พ.ค. โดยนำเงินลงทุน 3 % ของ NAV ไปลงทุนในออปชันที่จ่ายผลตอบแทนอ้างอิงกับการเปลี่ยนแปลงของราคาทองคำ London Gold PM Fixing กองทุนนี้มีการป้องกันความเสี่ยงด้านอัตราแลกเปลี่ยนทั้งจำนวนด้วย...
ด้าน บลจ.ไอเอ็นจี ส่งข่าวมาว่ากองทุนไอเอ็นจีไทยบาลานซ์ฟันด์ได้รับการปรับเพิ่ม MorningStar Rating (Overall) อยู่ในระดับ 5Star ต่อเนื่องเป็นเดือนที่ 2 (ข้อมูล ณ วันที่ 31 มี.ค. 2555) โดยในช่วง 3 เดือนย้อนหลังผลตอบแทนอยู่ที่ 13.14% 6 เดือนเท่ากับ 21.82% 1 ปีเท่ากับ 11.91%...
จุดเด่นของกองทุนนี้คือความยืดหยุ่นในการลงทุนระหว่างหุ้นและตราสารหนี้ และมีการปรับสัดส่วนการลงทุนอย่างสมดุลให้เหมาะสมกับสภาพการลงทุนในแต่ละช่วง...
ส่วน บลจ.เคเคฟันด์ (เกียรตินาคิน) บอกว่าผู้ลงทุนที่ต้องการรักษาเงินต้นและต้องการผลตอบแทนที่ดีกว่าเงินฝากทั่วไป ควรลงทุนในกองทุนคุ้มครองเงินต้นประเภท Roll Over ที่เปิดขายทุกสิ้นเดือน ตอนนี้เปิดขาย 2 กอง อายุ 1 และ 3 เดือน คาดหมายผลตอบแทนประมาณ 2.5% และ 2.7% ต่อปีตามลำดับ ผู้ลงทุนไม่ต้องเสียภาษีสำหรับบุคคลธรรมดา ขาย IPO ถึงวันที่ 30 เม.ย....
ตบท้ายกันที่กองทุนตราสารหนี้ของ บลจ.กรุงศรี อายุ 6 เดือน จ่ายผลตอบแทนประมาณ 3.2% ต่อปี ขาย IPO ถึงวันที่ 30 เม.ย.เช่นกัน...
ใครว่างวันนี้ ฟังสัมมนาดีๆ ที่หอประชุม ศ.สังเวียนฯ ตลาดหลักทรัพย์ฯ ในโอกาสก้าวสู่ปีที่ 7 ของตลาดอนุพันธ์ฯ และก้าวสู่ปีที่ 8 ของสถานีโทรทัศน์ Money Channel ด้วย ฟังฟรี มีของรางวัลด้วย...